Politiet: Derfor gemmer vi også billeder af nummerpladerne på uskyldige bilister

Med automatisk nummerpladegenkendelse vil politiet indsamle billeder af nummerpladerne på samtlige bilister - også de uskyldige. Det skal først og fremmest bruges til terrorbekæmpelse, lyder politiets forklaring.

Overvågning er et tveægget sværd, som har en tendens til at skære i privatlivet, når der kommer terror ind i billedet.

Således er det også tilfældet for politiets nye system til automatisk nummerpladegenkendelse, ANPG, der for nylig blev godkendt af Justitsministeriet og forventes at blive taget i brug til sommer.

Sagen kort Politiet indsamler og gemmer dine nummerplade-oplysninger - også selvom du er uskyldig - så man lettere kan efterforske terror, stoppe tyvene, og fordi ANPG-udstyret kun kan gemme registreringerne offline.

Til den tid vil politibiler blive udstyret med kameraer, der automatisk genkender nummerpladerne på biler i nærheden og registrerer dem i en database.

Læs også: Politiet må nu automatisk overvåge tusindvis af nummerplader

Løsningen har mødt kritik for at iværksætte unødig masseovervågning af borgerne - ikke mindst fordi systemet ikke kun registrerer og gemmer nummerpladerne på konkrete mistænkte. Samtlige bilister, der bliver filmet af kameraerne, vil have deres nummerplade gemt i en database i op til 24 timer.

ANPG-alarm Følgende eksempler udløser en alarm i ANPG-udstyret*: Manglende syn (3 mnd.)

Manglende forsikring (3 mnd.)

Afmeldte køretøjer (3 mnd.)

Efterlyste, tabte eller uberettigede nummerplader (3 mnd.)

Efterlyste køretøjer (1 år)

Biler, hvor ejeren har mistet førerretten (1 år)

Falske nummerplader (1 år)

Brugsstjålne køretøjer (1 år)

Person mistænkt for lovovertrædelser til minimum 1 år og 6 mnd. fængsel (1 år)

Biler, som optræder i Schengeninformationssystemet og skal kontrolleres (2 år)

Biler, som skal beslaglægges eller bruges som bevismateriale i straffesag (2 år)

Mistænkte personer for grove strafbare handlinger, som skal diskret overvåges (2 år)

Personer dømt, sigtet eller mistænkt for alvorlig, organiseret kriminalitet i særlige områder (2 år) *Parenteserne angiver, hvor lang tid en sådan registrering må gemmes i politiets database

Politiets forklaring er, at systemet er designet således for at gøre det lettere at bekæmpe terror. Når man gemmer samtlige registreringer med billede, tidspunkt og position, skaber det en buffer på et døgn, som politiet har til efterforskningen, hvis der sker et terrorangreb.

Således ville politiet have et mindre datagrundlag, hvis kun eftersøgte nummerplader blev gemt og resten slettet.

»Hvis vi slettede data med det samme, havde vi ikke de samme efterforskningsmuligheder. Derfor har vi lagt en tidsmæssig buffer på 24 timer, så vi kan nå at se, om der er noget at gå efter,« siger Rigspolitiets kommunikationsrådgiver, Thomas Kristensen.

I tilfælde af terror eller lignende ‘ekstraordinære situationer’ kan politiet vælge at udskyde sletningen af nummerpladerne i systemet yderligere.

Endelig er der tilfælde, hvor uskyldige bilister får gemt deres nummerplader (såkaldte ‘no hits’) i op til 30 dage - se begrundelsen herunder.

Gemmer også din nummerplade for at stoppe indbrudstyve

Når en politibil bliver udrustet med ANPG-udstyr vil den være i stand til at affotografere og genkende stort set samtlige nummerplader inden for 15-20 meter.

Lagringen sker på en lokal harddisk i politibilen, som er forbundet med nogle såkaldte ‘hot-lister’ over mistænkte nummerplader. Er der en sammenhæng mellem bilen på vejen og en nummerplade i systemet, bliver betjentene alarmeret.

Denne registrering sker offline, da det ifølge leverandøren Genetec tager for lang tid for systemet at reagere, hvis man skulle sende data over en mobil internetforbindelse. Derfor opbevarer hver politibil registreringerne, som de uploader til en fælles database, når de kommer i tilbage i garagen.

Har politibilen været ude på en såkaldt ‘målrettet indsats’, f.eks. for at undersøge et område plaget af indbrud, bliver alle registreringerne - også af de uskyldige bilisters nummerplader - gemt i op til 30 dage.

»Hvis vi forestiller os et område, der er meget plaget af indbrud, kan vi ikke på forhånd sige, hvilke biler der er indbrudstyve i. Men vi kan se, at f.eks. kl 23.30 er der indbrud, og så kan vi se, at i det tidsrum har vi oplysninger om, hvilke biler der færdes i området. Det giver os mulighed for efterforskning, hvor vi kan fastsætte gerningsmænd på et bestemt tidspunkt og sted og dermed stoppe det,« siger Thomas Kristensen.

Samtidig er disse målrettede indsatser endnu en grund til, at samtlige af politibilernes registreringer inklusive ‘no hits’ skal gemmes, oplyser han.

»Hvis der er en patrulje, som i en del af tiden kører målrettet og så ikke gør det i den anden del af tiden - når de så kører tilbage, skal det først indlæses og gemmes, hvad der er målrettet indsamlet og derefter almindelige ‘no hits’,« siger han.

Politiet: Vi stopper biler uden syn og forsikring med det samme

Tidligere er det kommet frem, at der også er en anden grund til, at politiet skal opbevare ‘no hits’ i 24 timer.

Det skyldes, at ikke alle hot-listerne med de mistænkte nummerplader er tilgængelige i patruljevognene. Dermed vil betjentene heller ikke altid få at vide med det samme, om den nummerplade, de har scannet, er eftersøgt.

Dette er dog ikke et problem ifølge Thomas Kristensen, som forsikrer, at politibilerne har alle de nødvendige hot-lister for at kunne reagere med det samme.

»Det er ikke alle typer, hvor patruljerne behøver at reagere med det samme,« siger han uden at ville afsløre, hvilke typer af mistænkt som ikke udløser en øjeblikkelig reaktion fra betjentene.

Dog forsikrer han, at både bilister, der ikke har en forsikring eller mangler at få bilen synet, vil blive stoppet med det samme.